El Ple Municipal de Burjassot aprova una moció conjunta per a la commemoració del 8 de Març, Dia Internacional de la Dona
2025-07-24

El Ple Municipal de Burjassot corresponent al mes de febrer, celebrat dimarts passat 23, va aprovar, per unanimitat, una moció conjunta de tots els grups polítics amb representació per a la commemoració del 8 de març, Dia Internacional de la Dona.

El document aprovat, que va ser explicat per la regidora de Benestar Social, Igualtat i Desenvolupament Local, Lluna Àrias, argumenta que “en el Dia Internacional de la Dona, es commemora la lluita per la igualtat d’oportunitats, de tracte i de condicions entre homes i dones; una lluita que fa molts anys de recorregut, a la qual encara li queda un llarg treball fins a aconseguir la paritat i que necessita implicació de tota la població i totes les entitats”. Així, “les corporacions locals, com a administracions més pròximes a la ciutadania, tenim la responsabilitat d’exercir d’agent dinamitzador per a promoure una societat igualitària, impulsant accions concretes dirigides a la prevenció de conductes discriminatòries i a la potenciació de polítiques actives d’igualtat”.

El text recorda que Burjassot compta amb ferramentes com “Espai Dona, el Servei d’Atenció Integral a la Dona, que en 2016 compleix 10 anys i que fa una extraordinària tasca fins a l’actualitat i amb el Fòrum de Participació per la Igualtat de Gènere que, en l’actualitat, representa una gran quantitat d’associacions del nostre poble que, de forma transversal, treballen per la igualtat de gènere”.

Així, entre els acords aprovats en la moció conjunta, destaquen “adoptar el compromís institucional de continuar promovent serveis i condicions de vida dignes on les dones i els homes siguen tractats d’igual manera; dur a terme polítiques integrals d’igualtat real i efectiva entre sexes; seguir treballant en l’elaboració del Pla Municipal d’Igualtat d’Oportunitats entre Dones i Homes de Burjassot, així com dotar de les eines necessàries i del pressupost corresponent a Espai Dona i a la seua regidoria per garantir l’execució de les seues polítiques”.
Finalment, la moció insta, tant a representants públics com a ciutadans a “participar activament de les activitats programades per la Regidoria d’Igualtat, especialment dels actes programats entre el 6 i el 8 de març amb motiu de la celebració del Dia Internacional de la Dona i del X Aniversari d’Espai Dona”.